Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 112/03)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Olio di Roma”

EU-nro: PGI-IT-2453 – 5.4.2019

SAN ( ) SMM (X)

1. Nimi (nimet)

”Olio di Roma”

2. Jäsenvaltio tai Kolmas Maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.5 — Öljyt ja rasvat

3.2 Kuvaus 1 kohdassa nimetystä tuotteesta

Sertifiointihetkellä ekstra-neitsytoliiviöljyn, jolla on suojattu maantieteellinen merkintä ”Olio di Roma”, on oltava jäljempänä määriteltyjen parametrien mukainen.

Väri: vihreästä kullankeltaiseen, väri voi muuttua ajan myötä.

Aistinvaraiset ominaisuudet

Ominaisuus Mediaani Hedelmäisyys 2–6 Karvaus 2–5 Pistävyys 2–5 Tomaatti ja/tai artisokka ja/tai ruoho ja/tai manteli 1–4,5

Fysikaalis-kemialliset ominaisuudet

— Happopitoisuus (öljyhappona ilmaistuna): ≤ 0,4 %

— Peroksidiluku ≤ 12 mEq O2/kg

— Öljyhappoprosentti ≥ 70 %

— Tokoferolipitoisuus ≥ 150 mg/kg

— Kokonaisfenolipitoisuus ≥ 220 mg/kg

— K232 ≤ 2,20

— K270 ≤ 0,200

Parametrit, joita ei ole nimenomaisesti mainittu, ovat joka tapauksessa yhdenmukaisia voimassa olevan ekstra-neitsytoliiviöljyjä koskevan unionin lainsäädännön kanssa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Suojattuun maantieteelliseen merkintään ”Olio di Roma” oikeutetun tuotteen valmistukseen käytetään seuraavia lajikkeita yksin tai yhdessä muiden lajikkeiden kanssa niin, että näiden lajikkeiden osuus on vähintään 80 prosenttia: Itrana, Carboncella, Moraiolo, Caninese, Salviana, Rosciola, Marina, Sirole, Maurino Pendolino, Frantoio ja Leccino. Muita lajikkeita voidaan hyväksyä enintään 20 prosenttiin asti edellyttäen, että ne on merkitty 25.6.2010 annetulla asetuksella nro 124 perustettuun kaupan pidettäviksi hyväksyttyjen hedelmäkasvilajikkeiden kansalliseen rekisteriin.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantoprosessin vaiheiden (viljelyn, sadonkorjuun ja öljyn puristamisen) on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Puristamisen jälkeen öljy on säilytettävä astioissa, jotka ovat ruostumatonta terästä tai muuta öljyn säilytykseen soveltuvaa materiaalia. Säilytysastioiden on oltava täysin puhtaita, eikä niissä saa olla pesuainejäämiä. Säilytysastiat varastoidaan tiloihin, joissa ekstra-neitsytoliiviöljyllä on varmasti ihanteelliset säilytysolosuhteet. Näillä toimenpiteillä pyritään välttämään ei-toivotut muutokset tuotteen kemiallisissa ja aistinvaraisissa ominaisuuksissa.

Ennen pakkaamista öljy on dekantoitava luonnollisesti, suodatettava taikka käsiteltävä millä tahansa muulla fyysisellä menetelmällä, jolla mahdolliset jalostuksessa muodostuneet jäämät (sakat, kasvivedet) voidaan poistaa. Öljyn varastoimiseen säiliöissä voidaan käyttää inerttikaasuja.

Suojatun maantieteellisen merkinnän ”Olio di Roma” saanutta öljyä on pidettävä kaupan voimassa olevassa lainsäädännössä hyväksytyissä säilytysastioissa, jotka on sinetöity ja varustettu etiketillä ja joiden tilavuus on enintään viisi litraa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Maininta ”olio extravergine di oliva ’Olio di Roma’ IGP” on merkittävä etikettiin selkein ja pysyvin kirjaimin niin, että se erottuu kaikista muista etiketissä olevista merkinnöistä.

Etiketissä voidaan käyttää yrityksiin, nimiin, toiminimiin, tuotemerkkeihin tai ryhmittymiin viittaavia merkintöjä, mikäli nämä merkinnät eivät ole merkitykseltään mainostavia eivätkä luonteeltaan sellaisia, että niillä johdettaisiin kuluttajaa harhaan. Merkinnöissä voidaan käyttää mainintaa ”monovariétale” (tuotettu yhdestä lajikkeesta), jonka perään merkitään sen lajikkeen nimi, jota tuotteessa on käytetty 3.3 kohdassa luetelluista lajikkeista. Etiketissä on ehdottomasti ilmoitettava öljyn valmistukseen käytettyjen oliivien tuotantovuosi.

4. Maantieteellisen alueen tarkka rajaus

Suojatun maantieteellisen merkinnän ”Olio di Roma” öljyn tuotantoalue käsittää seuraavassa luetellut kunnat:

koko Viterben maakunta;

Rietin maakunta: Collevecchio, Stimigliano, Forano, Selci, Cantalupo in Sabina, Poggio Catino, Fara in Sabina, Castelnuovo di Farfa, Toffia, Salisano, Poggio Nativo, Frasso Sabino, Scandriglia, Orvinio, Mompeo, Casaprota, Poggio San Lorenzo, Monteleone Sabino, Poggio Moiano, Colle di Tora, Montenero Sabino, Montebuono, Tarano, Torri in Sabina, Vacone, Configni, Cottanello, Montasola, Casperia, Roccantica, Torricella in Sabina, Montopoli di Sabina, Magliano Sabina, Poggio Mirteto, Rocca Sinibalda Longone Sabino, Monte San Giovanni in Sabina, Varco Sabino, Belmonte in Sabina, Rieti, Cantalice, Borgo Velino, Antrodoco, Castel Sant’Angelo, Cittaducale, Contigliano, Ascrea, Colli sul Vellino, Vacone, Morro Reatino, Paganico Sabino, Pescorocchiano, Poggio Bustone, Pozzaglia Sabina ja Rivodutri;

koko Rooman maakunta lukuun ottamatta seuraavia kuntia: Anzio, Arcinazzo Romano, Allumiere, Camerata Nuova, Colleferro, Jenne, Tolfa, Riofreddo, Santa Marinella, Valmontone, Vallepietra, Vallinfreda ja Vivaro Romano;

koko Frosinonen maakunta lukuun ottamatta kuntia Acquafondata, Filettino, Trevi nel Lazio ja Viticuso;

koko Latinan maakunta lukuun ottamatta kuntia Latina, Pontinia, Sabaudia ja San Felice Circeo.

5. Yhteys maantieteelliseen alueeseen

Tunnustamista koskeva hakemus perustuu Olio di Roma -öljyn laatuominaisuuksiin.

Edellä 4 kohdassa tarkoitettu alue sijaitsee niemimaan keskellä Tyrrhenanmereen viettävällä keskisellä rinnealueella; se ulottuu Apenniineilta Tyrrhenanmereen ja on suurimmaksi osaksi kukkulaista (54 prosenttia alueen kokonaispinta-alasta), mikä on luonteenomaista oliivipuiden viljelyyn soveltuvalle ympäristölle.

Nämä olosuhteet leimaavat alueen koko maisemaa: satavuotiset oliivipuut ja oliivipuiden monet ekotyypit ovat tyypillisiä maantieteelliselle ympäristölle.

Oliivipuita viljellään kaikkialla yksilöidyllä maantieteellisellä alueella. Oliivipuita kasvavan alueen pinta-ala on yli 63 000 hehtaaria, ja se ulottuu merenpinnan tasolta 800 metrin korkeuteen. Alue kattaa lähes 50 prosenttia puuviljelmien kokonaispinta-alasta.

Kyseessä olevan maantieteellisen alueen ilmasto on välimerellinen: talvet ja syksyt ovat leutoja ja kosteita, kesät taas kuumia ja kuivia. Keskilämpötila vaihtelee tammikuun 3 °C:sta heinäkuun 30 °C:seen.

Sateiden määrä vaihtelee rannikkoalueen 600–700 millimetristä vuodessa kukkula-alueiden ja Apenniinien alarinteiden 1 000 millimetriin vuodessa. Kosteimmat jaksot ovat syksyllä ja keväällä, kun taas kesällä sataa erittäin vähän.

Olio di Roma -öljyn tuotantoalueen ympäristö- ja ilmasto-olosuhteille ovat leimallisesti luonteenomaisia Tyrrhenanmereltä saapuvat tuulet, joiden vaikutus tuntuu tasankojen ja kukkuloiden muodostamalla alueella.

Oliivipuiden viljelyyn soveltuvat olosuhteet suojatun maantieteellisen merkinnän alueella perustuvat seuraaviin tekijöihin:

— maaperä on savista, siinä on runsaasti orgaanista ainesta, ja se on neutraalia tai subalkalista,

— vähimmäislämpötilat eivät joulukuun ja helmikuun välisenä aikana laske alle viiteen miinusasteeseen,

— enimmäislämpötilat ovat heinä-elokuussa enintään 34 °C,

— keskimääräiset sademäärät ovat yli 600 millimetriä vuodessa,

— kesäsateiden määrä on harvoin yli 30 millimetriä, ja heinä-elokuussa alueella on kuiva kausi,

— syyssateiden määrä on syys-lokakuussa harvoin alle 120 millimetriä.

Olio di Roma -öljyn erityisominaisuudet johtuvat näistä hyvin erityislaatuisista maantieteeseen, pinnanmuotoihin ja maaperään ja ilmastoon perustuvista olosuhteista, joiden ansiosta alue soveltuu poikkeuksellisen hyvin oliivin viljelyyn.

Maantieteellisen alueen oliivin viljelylle tyypilliset erityiset ilmasto-olosuhteet öljyn kehittymis- ja oliivien kypsymisvaiheissa ovat tuotteen laatutekijöitä, erityisesti polyfenolien ja haihtuvien yhdisteiden pitoisuutta, olennaisesti määrittävä ympäristötekijä. Tämä johtuu siitä, että

— lämpökuormitus ja vedenpuute (elo-syyskuussa) vielä siinä vaiheessa, jolloin öljy kehittyy oliiveihin, käynnistävät polyfenolien synteesin, jolloin polyfenolien määrä oliiveissa kasvaa. Polyfenoleja muodostuu kausina, jolloin puuhun kohdistuu voimakasta kuormitusta, erityisesti lämpökuormitusta ja vedenpuutetta. Puu käyttää polyfenoleja itse estääkseen vapaiden radikaalien muodostumisen.

— syyssateet (loka–marraskuussa) ovat sitä vastoin otollisia haihtuvien yhdisteiden synteesille.

Tämä erityispiirre, että alueella on öljyn kehittymisvaiheessa kuuman/kuivan ilmaston vuoksi vedenpuutetta ja sen jälkeen oliivien kypsymisvaiheessa syyssateita, jotka tuovat mukanaan viileämmän ja kosteamman ilmanalan, vaikuttaa ratkaisevasti ensin (karvautta ja pistävyyttä tuovien) polyfenolien ja myöhemmin haihtuvien yhdisteiden (tomaatti ja/tai artisokka ja/tai ruoho ja/tai manteli) muodostumiseen.

Polyfenolien/fenolien yhteispitoisuus (≥ 220 mg/kg) synnyttää Olio di Roma -öljylle tyypillisen karvausarvon (2–5) ja pistävyysarvon (2–5) ja erottaa tuotteen yksiselitteisesti muista öljyistä.

Haihtuvat yhdisteet synnyttävät sen sijaan erilaisia suojatun maantieteellisen merkinnän ”Olio di Roma” öljyille tyypillisiä kasviaromeja, nimittäin tomaatin ja/tai artisokan ja/tai ruohon ja/tai mantelin aromeja (1–4,5).

Alueella esiintyvät oliivilajikkeet, jotka mainitaan 3.3 kohdassa, ovat vanhoja, enimmäkseen kotoperäisiä lajikkeita, jotka ovat joko levinneet koko alueelle tai rajoittuvat pienemmille ja erikoistuneille alueille. Ne osallistuvat myös omalta osaltaan tämän erityisillä kemiallisilla ja aistinvaraisilla ominaisuuksilla varustetun öljyn valmistukseen: hedelmäisyys, karvaus ja pistävyys ovat tyypillinen ominaispiirre, joka on yhteydessä maantieteelliseen viitealueeseen.

Karvas ja pistävä maku on hyödyllinen ominaisuus öljyn ”tuoreuden” määrittämisessä: ajan myötä näillä molekyyleillä on taipumus hapettua, jolloin niiden ominaismaku ja terveyttä edistävät ominaisuudet katoavat tuotteesta. Näin ollen, jotta voidaan saada käsitys tuotteen ”tuoreudesta”, etiketissä on ilmoitettava oliivien satovuosi.

Tuotteen erityisominaisuuksiin vaikuttavia tyypillisiä inhimillisiä tekijöitä ovat muun muassa viljelymenetelmät, nimittäin sadonkorjuuaika ja keinokastelun hallinta. Sadonkorjuuaika on tuotantoalueella yleensä syyskuun lopusta joulukuun 31. päivään. Keinokastelua, jota käytetään vain vähän, säädellään silloin, kun sitä käytetään täydentävänä menetelmänä, yleensä siten, että tyypilliset kasviaromit säilyvät.

Toinen Olio di Roma -öljyn ominaisuuksiin vaikuttava inhimillinen tekijä on puristamismenetelmä, jossa ei ole lupa käyttää puristinjärjestelmiä, jotta tuotteen erityispiirteet saadaan säilytettyä.

On syytä korostaa, että näiden viljelyn ja ilmaston ominaispiirteiden vuorovaikutus synnyttää yhdessä alueella viljeltyjen oliivipuiden genotyyppien kanssa ainutlaatuisen fenotyypin.

Myös öljyn puristamismenetelmät vaikuttavat omalta osaltaan Olio di Roma -öljyn tyypillisiin ominaisuuksiin. Yksilöidyllä maantieteellisellä alueella on yli 450 öljynpuristamoa, joiden tekniset laitteet ovat laadukkaita ja joiden työntekijät saavat asianmukaista teknistä koulutusta. Näin varmistetaan, että työntekijät voivat koko ajan päivittää omaa osaamistaan, millä voidaan taata se, että öljy pysyy korkealaatuisena, ja optimoida 3.2 kohdassa selostetut öljylle tyypilliset ominaisuudet.

Alueen ympäristö- ja ilmasto-olosuhteet lyövät leimansa asianomaiseen tuotteeseen. Öljyn väri on kullankeltainen ja sisältää enemmän tai vähemmän voimakkaita vihreän sävyjä; tuoksussa on aistittavissa runsaita ja hienostuneita aromeja, joissa on enemmän tai vähemmän voimakkaita artisokan, vasta leikatun ruohon, sikurin ja tomaatin vivahteita sekä ripaus minttua, basilikaa ja rosmariinia. Maku on moniulotteinen ja hienovarainen ja sisältää enemmän tai vähemmän voimakkaita ja tasapainoisia artisokan, ohdakkeen ja tomaatin vivahteita. Jälkimaussa tuntuu manteli. Karvaus ja pistävyys tulevat selkeästi esiin.

Tuotantoalueella on selviä merkkejä siitä, että oliivia on käytetty ravinnoksi jo seitsemännellä ja kuudennella vuosisadalla ennen ajanlaskun alkua.

Roomalaiset kehittivät öljyn tuotanto- ja puristamismenetelmiä ja käynnistivät oliivin viljelyn kaikilla valloitetuilla alueilla. Öljykaupan merkityksestä Rooman valtakunnassa saa hyvän käsityksen käymällä Testaccion kaupunginosassa Emporiumissa, muinaisessa jokisatamassa, johon saapui amforakuljetuksia. Kun amforat oli tyhjennetty, ne hajotettiin ja sirpaleet sullottiin kasaan, josta tuli niin korkea, että siitä muodostui kukkula, joka sai lempinimen ”monte dei cocci” (terrakottavuori).

Vuonna 1813 oliivin viljelyalan pinta-ala oli Latiumin alueella kasvanut 27 000 hehtaariin ja öljyä tuotettiin 3 000 tonnia. Erikoistuneeseen oliivipuiden viljelyyn käytetty pinta-ala kasvoi Latiumissa 80 000 hehtaarista vuonna 1938 aina 84 000 hehtaariin vuosina 1952–1956 ja 87 770 hehtaariin vuosina 1966–1970.

Tuotteen saamat monet kansalliset ja kansainväliset tunnustukset, katkeamaton osallistuminen oliiviöljykilpailuihin ja niissä saadut palkinnot sekä 4 kohdassa tarkoitetulta alueelta peräisin olevan oliiviöljyn myynti matkamuistoksi matkailijoille pääkaupungin useissa myyntipisteissä ovat vahvistaneet tuotteen mainetta kansallisella ja kansainvälisellä tasolla.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

Tuote-eritelmän konsolidoitu teksti on luettavissa verkkosivustolla osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335.

Vaihtoehtoisesti tekstiin voi tutustua

menemällä suoraan maatalous-, elintarvike- ja metsätalousministeriön [Ministero delle politiche agricole alimentari e forestali] kotisivulle (www.politicheagricole.it) ja valitsemalla ”Qualità” [Laatu] (näytössä ylhäällä oikealla), sitten ”Prodotti DOP IGP STG” [Tuotteet SAN SMM APT] (näytön vasemmassa laidassa) ja lopuksi ”Disciplinari di Produzione all’esame dell’UE” [Euroopan unionin tutkittavaksi toimitetut tuote-eritelmät].

(1) EUVL L 343, 14.12.2012, s. 1.